Karlmaður gekk berserksgang í Árbænum í Reykjavík í nótt. Hann braust meðal annars inn á Árbæjarsafnið, í Árbæjarlaugina og í tvö heimahús.
Fyrstu tilkynningar um brot mannsins bárust um tíu leytið í gærkvöld en hann var ekki handtekinn fyrr en um klukkan þrjú í nótt. Maðurinn byrjaði kvöldið á að stela rafmagnshlaupahjóli fyrir utan félagsmiðstöð í Árbænum. Hann braust svo inn í heimahús þar sem húsráðandi kom að honum inn í stofu hjá sér. Maðurinn stakk þá af en eina þýfið sem hann hafði með sér var gaskútur. Stuttu síðar braust hann inn á Árbæjarsafnið og framdi þar skemmdaverk. Braut rúður á einu húsi safnsins og rótaði í munum inni í húsinu. Lögregla mætti á safnið eftir að öryggiskerfi safnsins fór í gang en maðurinn flúði vettvang. Hann gerði síðar tilraun til innbrots í annað íbúðarhús en húsráðandi kom að honum hálfum inn um svalahurð á íbúð sinni.
Að lokum braust maðurinn inn í Árbæjarlaug og fremur þar skemmdaverk. Í frétt vísis kemur fram að maðurinn hafi meðal annars farið um tækjakjallara laugarinnar og tekið leiðslur í sundur með þeim afleiðingum að ekkert heitt vatn rann í sturturnar í morgun. Lögregla kom stuttu eftir að öryggiskerfi laugarinnar fór í gang. Maðurinn var blautur, hafði fengið sér bað í lauginni og gengið um pottana í öllum fötunum.